CELEX: 52013PC0543
Language: ro
Date: 2013-07-19
Title: Propunere de DECIZIE A CONSILIULUI de prelungire a validității Deciziei 2012/96/UE

|
			
		
		
		52013PC0543
		
			Propunere de DECIZIE A CONSILIULUI de prelungire a validității Deciziei 2012/96/UE /* COM/2013/0543 final - 2013/0261 (NLE) */
			
				
		
		
			
			   	EXPUNERE DE MOTIVE
Prin Decizia 2012/470/UE a Consiliului din 7
August 2012, s-a prelungit validitatea Deciziei 2012/96/UE până la 20
august 2013 și s-a suspendat aplicarea măsurilor adecvate stabilite
în Decizia 2002/148/CE. Având în vedere incertitudinea cu privire la data
exactă a organizării alegerilor în Zimbabwe, conform Acordului
politic global (APG), și cu scopul de a revizui măsurile adecvate
imediat după alegerile respective, se propune Consiliului să
prelungească cu șase luni perioada de validitate a Deciziei
Consiliului 2012/96/UE, prin adoptarea propunerii anexate. 
2013/0261 (NLE)
Propunere de
DECIZIE A CONSILIULUI
de prelungire a validității
Deciziei 2012/96/UE 
CONSILIUL UNIUNII EUROPENE,
având în vedere Tratatul privind funcționarea
Uniunii Europene, 
având în vedere Acordul de parteneriat între
membrii grupului statelor din Africa, zona Caraibilor și Pacific, pe de o
parte, și Comunitatea Europeană și statele membre ale acesteia,
pe de altă parte, semnat la Cotonou la 23 iunie 2000[1] (denumit în continuare „Acordul
de parteneriat ACP-CE”), astfel cum a fost revizuit la Ouagadougou, Burkina
Faso, la 22 iunie 2010[2],
în special articolul 96,
având în vedere acordul intern privind
măsurile care trebuie adoptate și procedurile care trebuie urmate
pentru punerea în aplicare a Acordului de parteneriat ACP-CE[3], în special articolul 3,
având în vedere propunerea Comisiei,
întrucât:
(1)       În temeiul Deciziei
2002/148/CE, au fost încheiate consultările cu Republica Zimbabwe,
derulate în conformitate cu articolul 96 alineatul (2) litera (c) din Acordul
de la Cotonou și au fost adoptate măsurile adecvate. De atunci, aceste măsuri au fost adaptate, iar
perioada lor de aplicare a fost revizuită în fiecare an.
(2)       Pentru a demonstra
angajamentul continuu al Uniunii față de procesul politic din cadrul
Acordului politic global, Consiliul a decis, la 7 august 2012, să
prelungească validitatea Deciziei 2012/96/UE și să suspende
aplicarea măsurilor adecvate care vizează limitarea cooperării
cu Zimbabwe de la articolul 96 din Acordul de la Cotonou, pentru o
perioadă de 12 luni.
(3)       În conformitate cu decizia
Consiliului de a revizui măsurile adecvate imediat după
desfășurarea alegerilor din Zimbabwe în conformitate cu Acordul
politic global, ar trebui să se prelungească Decizia 2012/96/UE,
menținându-se suspendarea măsurilor adecvate. 
(4)       Uniunea Europeană poate
hotărî să revizuiască această decizie în orice moment.
ADOPTĂ PREZENTA DECIZIE:
Articolul 1
Validitatea Deciziei 2012/96/UE și a
măsurilor adecvate prevăzute de aceasta se prelungește până
la 20 februarie 2014. Cu toate acestea, aplicarea măsurilor adecvate
rămâne suspendată.
Măsurile adecvate se examinează în
mod constant și se aplică din nou în cazul în care situația din
Zimbabwe cunoaște o deteriorare gravă.
Măsurile se examinează în orice caz
la șase luni de la intrarea în vigoare a prezentei decizii.
Articolul 2
Prezenta decizie intră în vigoare la data
adoptării. Decizia se publică în Jurnalul Oficial al Uniunii
Europene.
Adoptată la Bruxelles,
                                                                       Pentru
Consiliu
                                                                       Președintele
[1]               JO L 317, 15.12.2000, p. 3.
[2]               JO L 287, 4.11.2010, p. 3.
[3]               JO L 317, 15.12.2000, p. 376, astfel cum
a fost modificat prin JO L 247, 9.9.2006, p. 48.